Perussuomalaisten jyväskyläläisen kaupunginvaltuutetun Jorma Uskin julkaisemat kirjoitukset sosiaalisessa mediassa ovat herättäneet pahennusta.

Pirkanmaan käräjäoikeus tuomitsi tiistaina viisi kuubalaista lentopalloilijaa ehdottomiin vankeusrangaistuksiin tamperelaisessa Hotelli Ilveksessä heinäkuun 2. päivänä tapahtuneesta raiskauksesta. Yllä olevalta videolta uutiskertauksen tapahtumista.

Oikeuden julkisen selosteen mukaan hotellin yökerhossa ollut nainen oli lähtenyt myöhäisessä vaiheessa iltaa yhden lentopalloilijan kanssa tämän hotellihuoneeseen, missä he harrastivat seksiä. Myöhemmin nainen joutui raiskatuksi useiden miesten toimesta.

Perussuomalaisten jyväskyläläinen kaupunginvaltuutettu Jorma Uski kommentoi tuomiota tuoreeltaan pikaviestipalvelu Twitterissä.

– ”Uhri” meni oma-aloitteisesti raiskaajien hotellihuoneeseen keskellä yötä. Yhteisen tupakkatauon jälkeen. #kielimuuri?

” @ErkkaRailo "Uhri" meni oma-aloitteisesti raiskaajien hotellihuoneeseen keskellä yötä. Yhteisen tupakkatauon jälkeen. #kielimuuri?— Jorma Uski (@jormauski) 20. syyskuuta 2016

Voit katsoa yläpuolisen twiitin myös täältä.

Kommentti lähti leviämään nopeasti pikaviestipalvelussa ja herätti runsaasti keskustelua. Erityistä ihmetystä aiheutti se, että Uski oli kirjoittanut sanan uhri lainausmerkkeihin, ikään kuin nainen olisi pystynyt aavistamaan tulevansa raiskatuksi.

– Kantsii ajatella mitä tekee ennen kuin tekee mitä ei ajatellut tekevänsä, Uski vastasi yhdelle lainausmerkkejä ihmetelleelle.

” @ErkkaRailo Kantsii ajatella mitä tekee ennen kuin tekee mitä ei ajatellut tekevänsä.— Jorma Uski (@jormauski) 20. syyskuuta 2016

Voit katsoa yläpuolisen twiitin myös täältä.

Kaupunginvaltuutetun twiiteistä uutisoi ensimmäisenä Keskisuomalainen.

Uski selittää Ilta-Sanomille twiittinsä alkuperäisen tarkoituksen olleen ihmetellä sitä, minkä vuoksi uhri lähti tuntemattoman matkaan ja hotellihuoneeseen keskellä yötä.

– En tiedä, oliko kysymys esillä oikeudessa, mutta olisi pitänyt olla. Mielestäni hän on uhriutunut, Uski toteaa ja kertoo, että kirjoittaisi twiittinsä edelleen täsmälleen samoin.

Lainausmerkkeihin.

Kuubalaisten lentopalloilijoiden raiskausoikeudenkäynnin pääkäsittely Pirkanmaan käräjäoikeudessa 29. elokuuta 2016.­

Uski kertoo vastustavansa jyrkästi mentaliteettia, jonka mukaan kuluttajalla ei ole mitään vastuuta.

– Jos Amerikassa joku saa veitsestä haavan, valmistaja joutuu syytteeseen, jos hän ei ole erikseen varoittanut siitä, että tuote saattaa aiheuttaa vahinkoja.

Kuluttajalla hän kertoo viittaavansa Tampereella raiskatuksi joutuneen naiseen.

– Ulkopuolisesti arvioituna tapahtumien kulku oli enemmän kuin odotettu. Jopa ilmeinen, hän jatkaa.

Uskin Twitterissä saamat pöyristyneet kommentit eivät hänen mukaansa ole kärjistyneet suoranaisiksi uhkauksiksi, eikä puhelinkaan ole soinut tavanomaista tiuhempaan.

– Sen verran olen politiikassa oppinut, että kyllä keppien heittelijöitä riittää, jos on niiden perässä juoksijoitakin.

Jorma Uski on jyväskyläläinen kaupunginvaltuutettu.­

Hän kertoo tiistaisen tapauksen olevan toinen, jossa hänen kirjoittamistaan asioista nousee sosiaalisessa mediassa kohu. Edellisen porun hän kertoo aiheutuneen parin vuoden takaisesta twiitistä, jossa hän peräänkuulutti etikettiä osallistuttuaan ensi-iltaan kaupunginteatterissa.

– Etikettisäännöissä sanotaan, että pitäisi olla smokki tai ainakin tumma puku. Yleisö tuli suurin piirtein rakennushaalareissa sinne.

– Kirjoituksistani nousi poru, josta en enää tunnistanut itseäni, niin kuin en tässäkään tapauksessa. Aina löytyy joku, joka haluaa käsittää tahallaan väärin ja sitten lähtee keppejä lentelemään.